ΑΠΟΦΑΣΗ ΤΟΥ ΔΙΚΑΣΤΗΡΙΟΥ (ΕΚΤΟ ΤΜΗΜΑ) ΤΗΣ 14ΗΣ ΙΟΥΛΙΟΥ 1994. - ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΤΑ ΒΑΣΙΛΕΙΟΥ ΤΩΝ ΚΑΤΩ ΧΩΡΩΝ. - ΠΑΡΑΒΑΣΗ ΚΡΑΤΟΥΣ - ΥΠΟΧΡΕΩΣΗ ΠΡΟΗΓΟΥΜΕΝΗΣ ΚΟΙΝΟΠΟΙΗΣΕΩΣ ΔΥΝΑΜΕΙ ΤΗΣ ΟΔΗΓΙΑΣ 83/189/ΕΟΚ. - ΥΠΟΘΕΣΗ C-61/93.



Συλλογή της Νομολογίας του Δικαστηρίου 1994 σελίδα I-03607



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

++++

Κράτη μέλη * Υποχρεώσεις * Εκτέλεση οδηγιών * Ομολογημένη παράβαση κράτους

(Συνθήκη ΕΟΚ, άρθρο 169)

Διάδικοι

Στην υπόθεση C-61/93,

Επιτροπή των Ευρωπαϊκών Κοινοτήτων, εκπροσωπούμενη από τον H. van Lier, νομικό σύμβουλο, και τη V. Melgar, εθνική υπάλληλο αποσπασμένη στη Νομική Υπηρεσία της Επιτροπής, με αντίκλητο στο Λουξεμβούργο τον Γ. Κρεμλή, μέλος της Νομικής Υπηρεσίας, Centre Wagner, Kirchberg,

προσφεύγoυσα,

κατά

Βασιλείου των Κάτω Χωρών, εκπροσωπουμένου από τους J. W. de Zwaan και T. Heukels, βοηθούς νομικούς συμβούλους του Υπουργείου Εξωτερικών, με τόπο επιδόσεων στο Λουξεμβούργο την πρεσβεία των Κάτω Χωρών, 5, rue C. M. Spoo,

καθού,

που έχει ως αντικείμενο προσφυγή με την οποία ζητείται να αναγνωριστεί ότι το Βασίλειο των Κάτω Χωρών, εκδίδοντας τις αποφάσεις της 16ης Ιανουαρίου 1989 περί μετρητών κιλοβατωρών, της 24ης Αυγούστου 1988 περί των προδιαγραφών αντοχής φιαλών για αναψυκτικά και της 21ης Οκτωβρίου 1988 περί της συστάσεως, της κατατάξεως, της συσκευασίας και της επιθέσεως ετικετών στα παρασιτοκτόνα, χωρίς προηγουμένως να τις κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από τα άρθρα 8 και 9 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (ΕΕ L 109, σ. 8),

ΤΟ ΔΙΚΑΣΤΗΡΙΟ (έκτο τμήμα),

συγκείμενο από τους G. F. Mancini, πρόεδρο τμήματος, M. Dίez de Velasco (εισηγητή), Κ. Ν. Κακούρη, F. A. Schockweiler και P. J. G. Kapteyn, δικαστές,

γενικός εισαγγελέας: W. Van Gerven

γραμματέας: D. Louterman-Hubeau, κυρία υπάλληλος διοικήσεως,

έχοντας υπόψη την έκθεση ακροατηρίου,

αφού άκουσε τις αγορεύσεις των διαδίκων κατά τη συνεδρίαση της 21ης Απριλίου 1994,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 18ης Μαΐου 1994,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 11 Μαρτίου 1993, η Επιτροπή των Ευρωπαϊκών Κοινοτήτων άσκησε, δυνάμει του άρθρου 169 της Συνθήκης ΕΟΚ, προσφυγή με την οποία ζητεί να αναγνωριστεί ότι το Βασίλειο των Κάτω Χωρών, εκδίδοντας τις αποφάσεις της 16ης Ιανουαρίου 1989 περί μετρητών κιλοβατωρών, της 24ης Αυγούστου 1988 περί των προδιαγραφών αντοχής φιαλών για αναψυκτικά και της 21ης Οκτωβρίου 1988 περί της συστάσεως, της κατατάξεως, της συσκευασίας και της επιθέσεως ετικετών στα παρασιτοκτόνα, χωρίς προηγουμένως να τις κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από τα άρθρα 8 και 9 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (ΕΕ L 109, σ. 8, στο εξής : οδηγία 83/189).

2 Το άρθρο 8 της οδηγίας 83/189 προβλέπει στην παράγραφο 1, πρώτο εδάφιο:

"Τα Κράτη μέλη αμέσως ανακοινώνουν στην Επιτροπή κάθε σχέδιο τεχνικού κανόνα, εκτός αν πρόκειται απλώς για πιστή εισαγωγή διεθνούς ή ευρωπαϊκού προτύπου, οπότε αρκεί μια απλή ενημέρωση σχετικά με το εν λόγω πρότυπο. Επίσης απευθύνουν στην Επιτροπή σύντομη ανακοίνωση των λόγων που καθιστούν αναγκαία την κατάρτιση ενός τέτοιου τεχνικού κανόνα, εκτός αν οι λόγοι αυτοί εμφαίνονται ήδη στο σχέδιο."

3 Tο άρθρο 9, παράγραφοι 1 και 2, προβλέπει :

"1. Με την επιφύλαξη της παραγράφου 2 που ακολουθεί, τα Κράτη μέλη αναβάλλουν, κατά έξι μήνες από την ημερομηνία της ανακοίνωσης που αναφέρεται στο άρθρο 8 παράγραφος 1, την έγκριση ενός σχεδίου τεχνικού κανόνα, εφόσον η Επιτροπή ή άλλο Κράτος μέλος εκφέρουν, πριν από την πάροδο τριών μηνών από την εν λόγω ημερομηνία, λεπτομερώς αιτιολογημένη γνώμη, με την οποία κρίνεται αναγκαία η τροποποίηση του σχεδιαζόμενου μέτρου ώστε να εξαλειφθούν ή να περιορισθούν τα εμπόδια που το μέτρο αυτό θα μπορούσε, ενδεχομένως, να δημιουργήσει στην ελεύθερη διακίνηση των αγαθών.

2. Η προθεσμία που αναφέρεται στην παράγραφο 1 είναι δωδεκάμηνη, αν πριν από την πάροδο τριών μηνών από την ανακοίνωση που αναφέρεται στο άρθρο 8 παράγραφος 1, η Επιτροπή γνωστοποιήσει την πρόθεσή της να προτείνει ή να εκδώσει οδηγία για το θέμα αυτό."

4 'Εχοντας πληροφορηθεί ότι οι αρχές των Κάτω Χωρών είχαν εκδώσει τις προαναφερθείσες αποφάσεις της 16ης Ιανουαρίου 1989, της 24ης Αυγούστου 1988 και της 21ης Οκτωβρίου 1988, η Επιτροπή αποφάσισε να κινήσει τη διαδικασία του άρθρου 169 της Συνθήκης κατά του Βασιλείου των Κάτω Χωρών. Συγκεκριμένα, έκρινε ότι οι αποφάσεις συνιστούσαν τεχνικούς κανόνες που εμπίπτουν στο πεδίο εφαρμογής της οδηγίας 83/189 και ότι, συνεπώς, έπρεπε να της είχαν κοινοποιηθεί υπό μορφή σχεδίου.

5 Με έγγραφα αντιστοίχως της 16ης Οκτωβρίου 1989, της 27ης Οκτωβρίου 1989 και της 9ης Φεβρουαρίου 1990, η Επιτροπή κάλεσε την Κυβέρνηση των Κάτω Χωρών να υποβάλει τις παρατηρήσεις της επί του θέματος των αποφάσεων αυτών, καταλήγοντας ότι επρόκειτο περί προφανών περιπτώσεων μη τηρήσεως των υποχρεώσεων που η αναφερθείσα οδηγία επιβάλλει στα κράτη μέλη, συνεπεία της οποίας τα εν λόγω μέτρα πρέπει να ανασταλούν αμέσως. Με τα ίδια έγγραφα, η Επιτροπή επισήμανε ότι οι παραβάσεις αυτές της οδηγίας 83/189 είχαν ως συνέπεια ότι οι επίδικοι τεχνικοί κανόνες δεν μπορούν να αντιταχθούν προς τρίτους.

6 Με έγγραφο της 17ης Νοεμβρίου 1989, οι αρχές των Κάτω Χωρών αναγνώρισαν ότι η απόφαση της 16ης Ιανουαρίου 1989 περιείχε τεχνικούς κανόνες που εμπίπτουν στο πεδίο εφαρμογής της οδηγίας 83/189 και ότι είχαν παραλείψει να την κοινοποιήσουν στην Επιτροπή υπό μορφή σχεδίου. Οι αρχές αυτές επισήμαναν πάντως ότι το κείμενο της αποφάσεως αυτής είχε διαβιβαστεί στην Επιτροπή, καθόσον είχε επισυναφθεί στο έγγραφο της 22ας Μαΐου 1989, με το οποίο το όργανο αυτό ενημερώθηκε για την ιδιωτικοποίηση της υπηρεσίας μέτρων και σταθμών.

7 Εκτιμώντας ότι η οδηγία 83/189 εξακολουθούσε να μην εφαρμόζεται, η Επιτροπή, με έγγραφα της 30ής Οκτωβρίου 1991 για την απόφαση της 16ης Ιανουαρίου 1989 και της 2ας Απριλίου 1991 για τις δύο άλλες αποφάσεις, απηύθυνε στην Κυβέρνηση των Κάτω Χωρών αιτιολογημένες γνώμες, καλώντας την να της κοινοποιήσει τις αποφάσεις αυτές υπό μορφή σχεδίου και να αναστείλει τη λήψη τους κατά τη διάρκεια των προθεσμιών που προβλέπει η αναφερθείσα οδηγία. Στις αιτιολογημένες αυτές γνώμες, η Επιτροπή υπογράμμισε επίσης ότι οι επίδικοι τεχνικοί κανόνες δεν μπορούσαν να καταστούν εκτελεστοί έναντι τρίτων.

8 Με έγγραφα της 13ης Ιανουαρίου 1992 και της 9ης Ιουλίου 1991, η Κυβέρνηση των Κάτω Χωρών απάντησε ότι οι επίδικοι τεχνικοί κανόνες έπρεπε όντως να είχαν κοινοποιηθεί στην Επιτροπή και ότι οι εθνικές αρχές θα προσπαθούσαν στο μέλλον να αποφύγουν παρόμοιες παραλείψεις.

9 Με δικόγραφο της 9ης Μαρτίου 1993, η Επιτροπή άσκησε την παρούσα προσφυγή.

10 Δεν αμφισβητείται ότι, δυνάμει του άρθρου 8 της οδηγίας, οι αποφάσεις της 16ης Ιανουαρίου 1989, της 24ης Αυγούστου 1988 και της 21ης Οκτωβρίου 1988, υπό μορφή σχεδίου, έπρεπε να είχαν αμέσως κοινοποιηθεί στην Επιτροπή και ότι η κοινοποίηση αυτή δεν πραγματοποιήθηκε.

11 Εξάλλου, η Κυβέρνηση των Κάτω Χωρών αναγνώρισε την παράλειψη ήδη από την αρχή της διοικητικής διαδικασίας που προηγήθηκε της παρούσας δίκης.

12 Yπ' αυτές τις συνθήκες, διαπιστώνεται ότι το Βασίλειο των Κάτω Χωρών, εκδίδοντας τις αποφάσεις της 16ης Ιανουαρίου 1989 περί μετρητών κιλοβατωρών, της 24ης Αυγούστου 1988 περί των προδιαγραφών αντοχής φιαλών για αναψυκτικά και της 21ης Οκτωβρίου 1988 περί της συστάσεως, της κατατάξεως, της συσκευασίας και της επιθέσεως ετικετών στα παρασιτοκτόνα, χωρίς προηγουμένως να τις κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από το άρθρο 8 της οδηγίας 83/189.

Απόφαση για τα δικαστικά έξοδα

Επί των δικαστικών εξόδων

13 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα. Δεδομένου ότι το Βασίλειο των Κάτω Χωρών ηττήθηκε, πρέπει να καταδικαστεί στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (έκτο τμήμα)

αποφασίζει:

1) Tο Βασίλειο των Κάτω Χωρών, εκδίδοντας τις αποφάσεις της 16ης Ιανουαρίου 1989 περί μετρητών κιλοβατωρών, της 24ης Αυγούστου 1988 περί των προδιαγραφών αντοχής φιαλών για αναψυκτικά και της 21ης Οκτωβρίου 1988 περί της συστάσεως, της κατατάξεως, της συσκευασίας και της επιθέσεως ετικετών στα παρασιτοκτόνα, χωρίς προηγουμένως να τις κοινοποιήσει στην Επιτροπή υπό μορφή σχεδίου, παρέβη τις υποχρεώσεις που υπέχει από τo άρθρo 8 της οδηγίας 83/189/ΕΟΚ του Συμβουλίου, της 28ης Μαρτίου 1983, για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών.

2) Καταδικάζει το Βασίλειο των Κάτω Χωρών στα δικαστικά έξοδα.